Diari Oficial de la Generalitat Valenciana


Sumari del DOGV 5385, del 10-11-2006 (2006/12828)

RESOLUCIÓ de 30 d'octubre de 2006, de la Direcció General de Justícia de la Conselleria de Justícia, Interior i Administracions Públiques, per la qual es convoquen a concurs de trasllat places de nova creació entre funcionaris dels cossos de Gestió Processal i Administrativa, Tramitació Processal i Administrativa i Auxili Judicial de l'administració de Justícia.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5385

Data del DOGV
:   10-11-2006

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2006/12137


Data del document
:   30-10-2006

Organisme emissor
:   Conselleria de Justícia, Interior i Administracions Públiques

Tipus de document
:   Resolució

Anàlisi jurídica

 Descriptors 

:   * personal de l'administració de justícia
    * concurs administratiu
    * administració regional
    * professió jurídica

RESOLUCIÓ de 30 d'octubre de 2006, de la Direcció General de Justícia de la Conselleria de Justícia, Interior i Administracions Públiques, per la qual es convoquen a concurs de trasllat places de nova creació entre funcionaris dels cossos de Gestió Processal i Administrativa, Tramitació Processal i Administrativa i Auxili Judicial de l'administració de Justícia. [2006/F12800]  
De conformitat amb el que establix el títol VIII de la Llei 19/2003, de 23 de desembre, que modifica la Llei Orgànica 6/1985, d'1 de juliol, del Poder Judicial, i en l'article 43 i següents i la disposició derogatòria única del Reglament d'Ingrés, Provisió de Llocs de Treball i Promoció Professional del personal funcionari al servei de l'administració de Justícia, aprovat pel Reial Decret 1451/2005, de 7 de desembre, com que han entrat en funcionament, amb data 30 de juny de 2006, determinats òrgans judicials creats mitjançant un Reial Decret 708/2006, de 9 de juny (BOE 10.06.2006), i ja que està prevista l'entrada en funcionament, amb data 30 de desembre de 2006, d'altres òrgans creats mitjançant un Reial Decret 963/2006, d'1 de setembre (BOE 06.09.2006), i per tal de dotar-los dels mitjans personals necessaris, procedeix la convocatòria de concurs de trasllats per a llocs de treball genèrics de nova creació, relatius als cossos i escales de Gestió Processal i Administrativa, Tramitació Processal i Administrativa i Auxili Judicial, dotats pressupostàriament, de conformitat amb el que establix el capítol II del títol III del referit reglament.  
Per tot això, la Direcció General de Justícia ha disposat convocar concurs per a la provisió dels llocs que es relacionen en l'annex I d'acord amb les bases següents:  
Primera. Llocs que es poden sol·licitar  
1. Podran prendre part en el present concurs i sol·licitar les vacants de llocs de treball dels cossos i escales de Gestió Processal i Administrativa, Tramitació Processal i Administrativa i Auxili Judicial, els funcionaris pertanyents als esmentats cossos i escales siga quina siga la seua situació administrativa, excepte els declarats suspensos en ferm, mentre dure la suspensió i els sancionats amb trasllat forçós, fins que transcórrega un o tres anys, per a destinació en la mateixa localitat en què se'ls va imposar la sanció, si es tracta de falta greu o molt greu respectivament, i es computaran els terminis, en aquest cas, de conformitat amb el que preveu l'art. 43.c) del RD 1451/2005, de 7 de desembre.  
2. Podran sol·licitar qualsevol de les places incloses en l'annex I, sempre que reunisquen els requisits generals exigits en la data de finalització del termini de presentació de sol·licituds i els mantinguen fins a la resolució definitiva del concurs.  
Les esmentades vacants seran identificades per la denominació del lloc de treball. Amb l'única sol·licitud d'un lloc de treball d'un òrgan judicial s'entenen com a peticions totes les vacants del cos o escala existents en el dit òrgan.  
Segona. Requisits i condicions de participació  
Els funcionaris dels cossos i escales de Gestió, Tramitació i Auxili només podran participar si, en la data de finalització del termini de presentació d'instàncies, ha transcorregut un període de dos anys des que es va dictar la resolució per la qual es va convocar el concurs de trasllat en què el funcionari va obtindre la seua última destinació definitiva, des que participa, o la resolució en què se li va adjudicar destinació definitiva, si es tracta de funcionaris de nou ingrés. Per al còmput dels anys, es considerarà com a primer any, l'any natural en què es van dictar les resolucions de què es tracte, amb independència de la seua data i com a segon any, l'any natural següent (Art 46.1 del Reial Decret 1451/2005, de 7 de desembre).  
De conformitat amb el que preveu l'Orde de 24 de gener de 2005, per la qual s'adjudicava destinació definitiva als funcionaris de nou ingrés, podran participar en el present concurs si, en la data de finalització del termini de presentació d'instàncies, ha transcorregut un any a comptar de la data de l'esmentada orde.  
2. No podran participar en el concurs aquells funcionaris que, havent obtingut destinació en anteriors concursos, no hagen pres possessió de la destinació que els va ser adjudicada.  
3. Els funcionaris que no tinguen destinació definitiva, obligats a participar en els concursos, d'acord amb la normativa vigent, estaran exclosos de la limitació temporal prevista en l'apartat 1 d'aquesta base. Estaran obligats a sol·licitar tots els llocs de treball corresponents al seu cos o escala de la província on es troben adscrits. Si no participen en el primer concurs convocat després de l'adscripció provisional, passaran a la situació d'excedència voluntària per interés particular. En el cas de no obtindre destinació, continuaran exercint provisionalment el mateix lloc de treball.  
4. Els funcionaris que es troben en les situacions d'excedència voluntària establides en l'art. 506 lletres e) i f) de la Llei Orgànica 19/2003, de 23 de desembre, que modifica la Llei Orgànica 6/1985, d'1 de juliol, del Poder Judicial (excedència per interés particular i per agrupació familiar), només podran participar en el concurs si, en la data de finalització del termini de presentació de sol·licituds, han transcorregut 2 anys com a mínim des que van ser declarats en tal situació.  
5. Els funcionaris en situació d'excedència per a l'atenció de fills, a l'empara del que disposa l'article 509 de la Llei 19/2003, de 23 de desembre, només podran concursar si han transcorregut els dos anys establits en l'art. 46.1 del RD 1451/2005, de 7 de desembre.  
6. Els suspensos definitius, que es troben adscrits amb caràcter provisional, hauran de participar en aquest concurs per tal d'obtindre un lloc de treball definitiu. Si no participen en aquest concurs o no obtenen el lloc de treball sol·licitat, se'ls destinarà, si és el cas, amb caràcter definitiu a qualsevol dels no-adjudicats als altres concursants dins de l'àmbit territorial corresponent on es troben adscrits.  
7. Els funcionaris del cos de Gestió que es troben adscrits per haver-hi cessat com a secretaris substituts, gaudiran de dret preferent per a ocupar la primera vegada que s'anuncien a concurs llocs de treball genèrics en la localitat on es troben adscrits. Si no participen en l'esmentat concurs o no sol·liciten totes les places vacants de la referida localitat, se'ls destinarà amb caràcter definitiu a qualsevol dels llocs no adjudicats. Si no pogueren arribar a ocupar aquests llocs de treball per concórrer a aquests amb altres funcionaris també amb dret preferent als que els foren adjudicats, continuaran en situació d'adscripció provisional, fins que se'ls puga adjudicar lloc de treball definitiu en virtut de la seua participació en els successius concursos i sol·licitud en aquests de totes les places vacants en la localitat d'adscripció. No obstant, en tractar-se d'un concurs d'òrgans de nova creació en què únicament s'ofereixen els llocs de treball dels dits òrgans, els funcionaris del cos de Gestió adscrits podran, amb caràcter excepcional, optar per participar o no en aquest concurs.  
8. Regulació del dret de preferència a la localitat: atés que la preferència estén els seus efectes a totes les places d'una localitat determinada, per a exercir aquest dret hauran de sol·licitar totes les vacants que s'oferisquen en la localitat per a la qual s'exerceix la preferència i agrupar aquestes peticions en els primers números d'orde de preferència de la sol·licitud, i ordenar la resta dels llocs, demanats sense preferència, a continuació. Igualment, hauran de sol·licitar-ho en la seua instància; especificar la localitat de la destinació on es troben adscrits, i aportar fotocòpies compulsades dels documents acreditatius de l'esmentada preferència (adscripció provisional, acta de possessió).  
No es tindrà en compte la preferència si no compleix amb els requisits següents: sol·licitar tots els llocs de treball de la localitat de què es tracte en els primers números d'orde de preferència de la sol·licitud; fer constar expressament, en l'apartat P-1 de la instància, que desitja acollir-se a la preferència, i aportar fotocòpies compulsades dels documents al·ludits en el paràgraf anterior.  
9. El funcionari rehabilitat adscrit provisionalment, a què es referix l'apartat 2 de l'article 72 del Reial Decret1451/2005, de 7 de desembre, haurà de participar en el primer concurs de trasllat que es convoque, per tal d'obtindre un lloc de treball. Si no participa en aquest concurs o no obté el lloc de treball sol·licitat, se li destinarà, si és el cas, amb caràcter definitiu a qualsevol dels no-adjudicats als altres concursants en qualsevol àmbit territorial.  
10. El funcionari el lloc de treball del qual li haja sigut adjudicat de forma forçosa, per motiu de reordenació d'efectius prevista en l'art. 52 del Reglament Orgànic dels Cossos d'Oficials, Auxiliars i Agents de l'administració de Justícia, aprovat pel Reial Decret 249/96, de 16 de febrer, podrà participar en els concursos de trasllats, encara que no haguera transcorregut el termini legalment establit. Al seu torn, tindrà dret preferent, per una sola vegada, per a obtindre un altre lloc del mateix centre de treball (art. 51 RD 249/96, de 16 de febrer) en ocasió de concurs ordinari en què s'oferisca i hi haurà de prendre part.  
Per a poder exercir l'esmentat dret, haurà d'ajustar-se a les especificacions següents:  
Sol·licitar en els primers llocs d'orde de preferència de la sol·licitud aquells llocs de treball pertanyents al centre de treball per al qual desitja acollir-se a l'esmentada preferència.  
Indicar en el model d'instància V-3, en l'apartat P-1, el centre de treball i localitat per al qual desitja acollir-se a la preferència.  
Aportar fotocòpia compulsada del seu nomenament amb caràcter forçós per al centre de treball i localitat indicats en l'apartat P-1.  
En el cas que no se seguiren les instruccions especificades en els tres paràgrafs anteriors perdrà, per al present concurs, el dret preferent que li reconeix el citat art. 52.c).  
Tercera. Barems  
La valoració de mèrits per a l'adjudicació dels llocs de treball es farà d'acord amb el barem establit per a valorar l'antiguitat (art.48.1.a) RD1451/2005, de 7 de desembre) i el coneixement del valencià, segons el que establix l'apartat b) del mateix article.  
1. Antiguitat. Pels serveis efectius en el cos o escala s'atorgarà dos punts per cada any complet de serveis, i es computaran proporcionalment els períodes inferiors (0,76615790 per dia). A aquests efectes, els mesos es consideraran de trenta dies i fins a un màxim de 60 punts.  
2. Coneixement oral i escrit de valencià. Per a la provisió dels llocs de treball ubicats en el territori de la Comunitat Valenciana, el coneixement oral i escrit del valencià, haurà de ser acreditat per mitjà de certificat oficial expedit per la Junta Qualificadora de Coneixement de Valencià, o títol homologat, segons l'Orde de 16 d'agost de 1994, de la Conselleria d'Educació i Ciència, modificada per l'Orde de 22 de desembre de 1995, de la Conselleria de Cultura Educació i Ciència, sobre certificats de coneixement del valencià, a aquests efectes es valorarà fins a dotze punts, segons el nivell de coneixements acreditat en els termes següents:  
2.1. A l'àmbit de la Comunitat Valenciana:  
1r. Certificat de grau elemental, oral i escrit: quatre punts  
2n. Certificat de grau mitjà, oral i escrit: vuit punts  
3r. Certificat de grau superior, oral i escrit: dotze punts  
Els documents que s'aporten, acreditatius d'aquests coneixements d'idioma, hauran de ser fotocòpies compulsades, i no es valoraran els que no complisquen aquest requisit.  
Els mèrits es valoraran a la data de finalització del termini de presentació de sol·licituds.  
Quarta. Models i terminis de presentació de sol·licituds  
1. Els funcionaris destinats definitivament en llocs de treball dels cossos i escales de Gestió, Tramitació i Auxili, així com els que es troben en situació de serveis especials i excedents per atenció de fill que tenen reservat el seu lloc de treball, radicats al territori nacional, sense competències transferides, presentaran la seua sol·licitud ajustada a model V-1, i hauran d'omplir tots els apartats que se li exigisquen, publicat com a annex II d'aquesta orde, en el termini de 10 dies naturals següents al de la publicació de la present Convocatòria en el Boletín Oficial del Estado, dirigides a la directora general de Justícia, als Registres ubicats a les seus següents:  
Direcció General de Justícia. C/ Historiador Chabàs, núm. 2, 46788 València.  
Direcció General de Justícia. C/ Rambla Méndez Núñez, núm. 41-2a planta 03493 Alacant.  
Direcció General de Justícia. C/ Major, núm. 76, 12676 Castelló.  
Els funcionaris destinats en jutjats o tribunals de la resta de comunitats autònomes i territori nacional, sense competències transferides, interessats en les places que s'ofereixen en aquest concurs presentaran la seua sol·licitud al departament de Justícia de la comunitat autònoma de la seua actual destinació.   
2. Els funcionaris destinats en llocs de treball d'altres cossos i escales de l'administració de Justícia o d'altres administracions que es troben en excedència de l'art. 506. d) de la Llei Orgànica 19/2003, de 23 de desembre, que modifica la Llei Orgànica 6/1985, d'1 de juliol, del Poder Judicial, en els cossos i escales de Gestió, Tramitació o Auxili, que desitgen sol·licitar places oferides en el present concurs, en la seua qualitat de funcionaris pertanyents als cossos i escales de Gestió, Tramitació o Auxili, utilitzaran el model V-2, i hauran d'emplenar tots els apartats que se li exigisquen, publicat com a annex II d'aquesta orde, en el termini de 10 dies naturals següents al de la seua publicació en el Boletín Oficial del Estado, dirigida a l'adreça següent:  
Direcció General de Justícia. C/ Historiador Chabàs, núm. 2, 46726 València.  
Direcció General de Justícia. C/ Rambla Méndez Núñez, núm. 41-2a planta 03075 Alacant.  
Direcció General de Justícia. C/ Major, núm. 76, 12686 Castelló.  
3. La resta de sol·licitants que desitgen participar en el present concurs, com els suspensos definitius que hagueren perdut el seu lloc de treball, els participants amb destinació provisional, per haver reingressat al servei actiu, així com la resta d'excedents voluntaris per agrupació familiar o per interés particular, i aquells altres sotmesos en reordenació d'efectius de l'art. 52.c) del RD 249/96, de 16 de febrer, utilitzaran el model V-3, i hauran d'emplenar tots els apartats que se li exigisquen, publicat com a annex II d'aquesta orde, en el termini de 10 dies naturals següents, al de la publicació d'aquesta orde en el Boletín Oficial del Estado, dirigida a l'adreça següent:  
Direcció General de Justícia. C/ Historiador Chabàs, núm. 2, 46503 València.  
Direcció General de Justícia. C/ Rambla Méndez Núñez, núm. 41-2a planta 03808 Alacant.  
Direcció General de Justícia. C/ Major, núm. 76, 12771 Castelló.  
4. Les sol·licituds podran remetre's també en la forma prevista en l'art. 38 de la Llei de Règim Jurídic de les Administracions Públiques i del Procediment Administratiu Comú.  
Les que es presenten a les oficines de correus s'enviaran en qualsevol de les dues modalitats següents:  
a) Per correu ordinari, i en aquest cas haurà de tindre entrada als registres indicats en la base quarta, abans de la data de finalització del termini de presentació d'instàncies.  
b) Per correu certificat, en aquest supòsit es presentaran en les oficines de correus en sobre obert per a ser datades i segellades pel funcionari de correus abans de ser remeses. Els participants en el concurs hauran d'enviar la instància que continga el segell de l'oficina de correus, sense que puga admetre's, passat el termini de presentació d'instàncies, aquella que no complisca aquest requisit, encara que posteriorment es poguera acreditar tal extrem.  
5. Els excedents voluntaris per interés particular acompanyaran a la seua sol·licitud declaració de no haver sigut separats de qualsevol de les administracions públiques.  
6. La sol·licitud per a prendre part en aquest concurs serà única per a cada funcionari participant, encara que se sol·liciten places radicades en el territori de les comunitats autònomes amb competències transferides, que per tant figuren en les convocatòries que simultàniament a aquesta realitzen els governs autònoms i es publiquen en els butlletins oficials de les comunitats autònomes respectives.  
De la mateixa manera, mitjançant una única instància hauran d'optar per participar des del cos o escala en què el funcionari es trobe en actiu, o reingressar al servei actiu en un altre cos o escala de què formen part com a excedents. En cas de presentar dues instàncies en què sol·liciten destinacions en dos cossos o escales distints, seran anul·lades les dues sol·licituds, i quedarà, per tant, el funcionari exclòs de la participació en el concurs.  
7. En resultar irrenunciables les destinacions obtingudes a instància del funcionari, en cas d'obtindre destinació el reingressat al servei, mitjançant concurs de trasllat, quedarà automàticament en excedència en el cos o escala en què es trobava en actiu.  
8. La sol·licitud formulada serà vinculant per al peticionari, una vegada transcorregut el període de presentació d'instàncies, en el sentit que no serà possible modificar-la.  
Només es podrà renunciar a la participació del concurs, abans de la finalització del termini d'admissió d'instàncies.  
Cinquena. Peticions condicionades  
En el cas d'estar interessats en les vacants que s'anuncien per a un mateix municipi, partit judicial o província, dos funcionaris del mateix o distint cos o escala, podran condicionar la seua petició al fet que ambdós obtinguen destinació en el mateix municipi, partit judicial o província, i s'entendran en cas contrari desistides les peticions condicionades efectuades per ambdós. Els funcionaris que s'acullen a aquesta petició condicional, hauran de concretar-ho en la seua instància en l'apartat C i acompanyar fotocòpia de la sol·licitud de l'altre funcionari, sense la qual cosa s'entendrà anul·lada la petició condicionada efectuada per ambdós.  
Els funcionaris que s'acullen a aquesta base, només podran sol·licitar els esmentats llocs, i no s'admetran llocs no condicionats.  
Sisena. Adjudicacions  
1. L'orde de prioritat per a l'adjudicació dels llocs de treball estarà donada per la puntuació total obtinguda, segons els barems establits en la base tercera d'aquesta convocatòria.  
2. En cas d'empat en la puntuació total, s'acudirà per a dirimir-lo a la major antiguitat en el cos o escala de què es tracte i, si persisteix l'empat, al número d'orde obtingut en el procés selectiu d'accés a l'esmentat cos o escala, inclòs l'idioma.  
Setena. Caràcter de les destinacions adjudicades  
1. Els trasllats que es deriven de la resolució del present concurs tindran la consideració de voluntaris, als efectes previstos en el Reial Decret 462/2002, de 24 de maig, sobre indemnitzacions per raó del servei.  
2. Les destinacions adjudicades seran irrenunciables.  
Vuitena. Limitació per a concursos  
Aquells funcionaris que obtinguen destinació definitiva en el present concurs, no podran participar en un altre concurs de trasllats, fins que no transcórreguen els terminis establits en l'article 529.3 de la Llei Orgànica 19/2003, de 23 de desembre, que modifica la Llei Orgànica 6/1985, d'1 de juliol, del Poder Judicial, i l'article 46.1 del Reial Decret 1451/2005, de 7 de desembre.  
Novena. Resolució i termini possessori  
1. La present convocatòria es resoldrà, per resolució provisional de la directora general de Justícia, de forma coordinada amb el Ministeri de Justícia i els òrgans competents de les comunitats autònomes que hagen convocat els seus respectius concursos, de manera que es publiquen simultàniament en els taulers d'anuncis de la Direcció General de Justícia, del Ministeri de Justícia, de les gerències territorials de Justícia, de la resta de comunitats autònomes, així com en els dels tribunals superiors de justícia i audiències provincials.  
Simultàniament a la resolució provisional s'exposarà en els esmentats taulers d'anunci la relació d'admesos i exclosos, amb les causes d'exclusió.  
2. La resolució provisional expressarà el lloc d'origen dels interessats als quals s'adjudique destinació i la seua localitat, així com la seua situació administrativa si aquesta és diferent de la d'actiu i el lloc adjudicat.  
3. Contra la resolució provisional i la relació d'admesos i exclosos cabrà formular al·legacions en el termini de deu dies naturals des de la seua publicació en els taulers d'anuncis referits, davant de l'autoritat a qui es va dirigir la petició de participació en el present concurs, i utilitzar per a això el model que s'adjunta a la present convocatòria com a annex III.  
Una vegada resoltes les al·legacions, es publicarà la resolució definitiva del concurs.  
4. Els terminis possessoris s'especificaran en la resolució definitiva del concurs.  
5. Si no s'aconseguix la simultaneïtat de publicació de la resolució amb els butlletins oficials de les comunitats autònomes, els terminis es computaran des de l'endemà de la publicació en el Boletín Oficial del Estado.  
6. El còmput dels terminis possessoris s'iniciarà quan finalitzen les vacances, els permisos o llicències que es troben gaudint els funcionaris, llevat que per circumstàncies excepcionals degudament motivades se suspenga o revoque el seu gaudi.  
Desena. Recursos  
Contra la present resolució, que posa fi a la via administrativa, podrà interposar-se recurs contenciós administratiu davant dels jutjats contenciosos administratius de València, en un termini de dos mesos comptats des de l'endemà de la seua publicació, conforme al que disposen els article 8, 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí de la interposició del recurs potestatiu de reposició, davant de la Direcció General de Justícia, en el termini d'un mes comptat a partir del dia següent a la seua publicació, conforme al que disposen els article 116 i 117 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 30 d'octubre de 2006.. La directora general de Justícia: Patricia Montagud Alario.